Lellinge Kirke
Lellinge Kirke er en sognekirke i Lellinges nordlige udkant på sydsiden af Køge Å.
Umiddelbart nord for åen ligger Gammel Lellingegård, som i flere hundrede år ejede og satte deres præg på kirken.
Bygningen er et sengotisk langhus fra omkring 1450, som i samme periode har fået tilføjet et tårn i vest og et våbenhus ud for syddøren. Det oprindelige kor blev udvidet i 1690’erne af kirkeejeren, den kongelige embedsmand gehejmeråd Caspar Schøller til Lellingegård, som også istandsatte kirken ved den lejlighed.
Koret er trapezformet, så den vestlige del er ligeså bred som skibet, mens den østlige del er smallere, hvilket giver kirken en noget ejendommelig grundplan. Materialet er røde munkesten, og hjørnerne fremhæves af svagt fremspringende murpiller, lisener. På skibets vestgavl er der bag tårnet bevaret rester af den oprindelige dekoration bestående af tre spidsbuede blændinger, murnicher. På skibets nordside ses et oprindeligt spidsbuet vindue, som nu er tilmuret.
Tårnets mure er i den øvre del suppleret med de for egnen almindelige kridtstensbånd, og de kamtakkede gavle prydes af varierende blændingsfelter. Våbenhusets gavl har dekoration bestående af fem højblændinger afsluttet med spærstik, dvs. skråtstillede sten, som ligner spær.
Inventaret blev fornyet på kirkeejerens bekostning i 1600-tallets slutning, og kirken bærer endnu stærkt præg af dette. Der er tale om altertavle, prædikestol, stolestader, lysekrone samt den lille orgelfacade med prydpiber af træ. Egetræsinventaret, der aldrig har været bemalet, men ofte ferniseret, blev afrenset ved en restaurering i 1994. I tårnrummet, der i 1694 blev indrettet til det såkaldte Schøllerske Gravkapel, var der indtil 1920 placeret adskillige kister, der dette år blev nedgravet på kirkegården. Kistepladerne er dog endnu bevaret, og er nu ophængt på tårnets vægge.